钦定古今图书集成/明伦汇编/官常典/第536卷 > 俞通渊
## 钦定古今图书集成/明伦汇编/官常典/第536卷 > 俞通渊

按《明外史俞通海传》：“通海弟通渊，以父兄故，充参侍
舍人，从大将军徐达征秦陇燕赵，以功授都督府佥
事。征哈剌哈，至捕鱼儿海，获酋长人畜甚众。练军荆
州，转粟二十万石饷江西。又征都匀、龙场诸蛮峒，克
辰沅、宝庆，俘获多。通源既坐党，太祖犹念廷玉、通海
功，洪武二十五年封通渊越嶲侯，食禄二千五百石”，
予世券。率师讨建昌叛贼，城越嶲。明年坐累罢侯，遣
还里。建文元年召为豹韬卫指挥使，战没白沟河。子
翊先卒。次靖嗣官。福王时，追谥廷玉“武烈”，赠通渊嶲
国公，谥“襄烈。”